กรมการค้าภายใน ตรวจเข้มสินค้าช่วงเทศกาลปีใหม่ ย้ำผู้ประกอบการปฏิบัติตามหลักเกณฑ์นำสินค้าที่มีคุณภาพมาจำหน่าย
กรมการค้าภายใน ตรวจเข้มสินค้าช่วงเทศกาลปีใหม่ ย้ำผู้ประกอบการปฏิบัติตามหลักเกณฑ์นำสินค้าที่มีคุณภาพมาจำหน่าย     นายวิชัย โภชนกิจ อธิบดีกรมการค้าภายใน กระทรวงพาณิชย์ เปิดเผยว่า ได้ออกมาตรการตรวจสอบการจำหน่ายสินค้าในช่วงเทศกาลปีใหม่อย่างเข้มงวดทั้งส่วนกลางและภูมิภาค โดยสั่งการให้สำนักงานพาณิชย์จังหวัดทั่วประเทศลงพื้นที่ตรวจสอบทั้งตลาดสด ห้างสรรพสินค้า และร้านจำหน่ายสังฆภัณฑ์ต่างๆ ทุกสัปดาห์ จากการตรวจสอบพบว่า ปีนี้การจำหน่ายสินค้ามีความคึกคักอยู่ในเกณฑ์ปกติ ผู้ประกอบการส่วนใหญ่ให้ความร่วมมือปฏิบัติตามหลักเกณฑ์การจัดกระเช้าของขวัญที่กำหนด อาทิ ราคาสินค้า ขนาดบรรจุภัณฑ์ อายุการเก็บรักษาไม่น้อยกว่า 6 เดือน  พร้อมย้ำให้จัดเตรียมสินค้าเพื่อรองรับความต้องการของประชาชนให้มากกว่าปกติและไม่ฉวยโอกาสขึ้นราคา ตลอดจนจัดหาอุปกรณ์และเครื่องกันหนาวรองรับสภาพอากาศที่หนาวเย็น โดยเฉพาะเสื้อกันหนาวมือสองเพราะราคาย่อมเยาว์จึงเน้นให้ผู้ขายและผู้ซื้อคำนึงความสะอาดเป็นหลัก นอกจากนี้ กระทรวงพาณิชย์ ยังจัดมหกรรมลดราคาสินค้าช่วยเหลือค่าครองชีพ ระหว่างวันที่ 14 ธันวาคม 2562 – 13 มกราคม 2563 โดยร่วมกับผู้ผลิตสินค้าอุปโภคบริโภคและห้างสรรพสินค้าทั่วประเทศร่วมจำหน่ายสินค้าที่ถูกลงร้อยละ 20 – 70 เพื่อคืนกำไรแก่ประชาชนในช่วงเทศกาลปีใหม่ ทั้งนี้หากประชาชนพบการจำหน่ายสินค้าไม่ได้คุณภาพ หรือราคาสูงกว่าปกติสามารถแจ้งสายด่วน 1569 ตลอด 24 ชั่วโมง